Document ID: 32005R1624

A BIZOTTSÁG 1624/2005/EK RENDELETE
(2005. október 4.)
a ciprusi határvonalat átlépő citrusfélék tekintetében a 866/2004/EK tanácsi rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a csatlakozási okmány 10. jegyzőkönyvének 2. cikke szerinti rendszerről szóló, 2004. április 29-i 866/2004/EK tanácsi rendeletre (1) és különösen annak 4. cikke (2) bekezdésének második albekezdésére,
mivel:
(1)
A 866/2004/EK rendelet 4. cikke (2) bekezdésének első albekezdése arról rendelkezik, hogy azok az áruk, amelyeket teljes egészében a Ciprusi Köztársaság területén a Ciprusi Köztársaság kormányának tényleges ellenőrzésén kívül eső területeken állítottak elő, vagy azokon az utolsó lényeges, gazdaságilag indokolt feldolgozást vagy megmunkálást valamely e célra felszerelt vállalkozásnál ezen területeken végezték, nem tartoznak vámok és vámokkal azonos hatású díjak hatálya alá, amikor azok a Ciprusi Köztársaság kormányának tényleges ellenőrzése alatt álló területekre lépnek be, hacsak nem jogosultak export-visszatérítésre és intervenciós intézkedésekre.
(2)
A 866/2004/EK rendelet 4. cikke (2) bekezdését a 293/2005/EK tanácsi rendelet (2) módosította oly módon, hogy kibővítette a fent említett vámmentes rendszerhez való hozzáférést eseti alapon olyan termékekre, amelyek export-visszatérítésre és intervenciós intézkedésekre jogosultak, feltéve hogy a hozzáférésre vonatkozó feltételek és szabályok révén biztosítható, hogy a Közösség pénzügyi érdekei hatékony védelem alatt állnak.
(3)
A citrusfélék mozgásának megkönnyítése hozzájárulna a Ciprusi Köztársaság kormányának tényleges ellenőrzésén kívül eső területek gazdasági fejlődésének folyamatához, tekintetbe véve a Cipruson működő gazdasági szereplők érdeklődését a közösségi piac fent említett területein termelt citrusfélék értékesítése iránt.
(4)
A gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendelet (3), az egyes citrusfélék termelői részére közösségi támogatási rendszer bevezetéséről szóló, 1996. október 28-i 2202/96/EK tanácsi rendelet (4), valamint az egyes citrusfélék termelői részére közösségi támogatási rendszer bevezetéséről szóló 2202/96/EK tanácsi rendelet részletes alkalmazási szabályairól szóló, 2003. december 1-jei 2111/2003/EK bizottsági rendelet (5) a gyümölcs- és zöldségágazatra vonatkozó közösségi szabályok betartásának biztosítása érdekében ellenőrzések lefolytatásáról rendelkezik. Ezen rendeletek értelmében a Ciprusi Köztársaság kormánya megfelelő ellenőrzések lefolytatásával biztosítja, hogy az e rendelet hatálya alá tartozó termékekre export-visszatérítések és intervenciós intézkedések nem vonatkoznak.
(5)
Mivel a Közösségből exportált citrusfélékre kifizetett visszafizetések szintje alacsony, az e rendeletben előírt intézkedések alapján elkövetett csalás veszélye korlátozott. Mindazonáltal a Ciprusi Köztársaság kormányának biztosítania kell, hogy a 2200/96/EK rendelet 35. cikke (9) bekezdésének második albekezdésében és a mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (6) 11. cikkének (2) bekezdésében rögzített, a közösségi származásra vonatkozó szabály betartásra kerül.
(6)
A Ciprusi Köztársaság kormányának tényleges ellenőrzésén kívül eső területekről a kormány tényleges ellenőrzése alatt álló területekre érkező árukra vonatkozó egyedi szabályok megállapításáról szóló, 2004. augusztus 10-i 1480/2004/EK bizottsági rendelet (7) 8. cikkével összhangban a Török Ciprióta Kereskedelmi Kamara és Ciprus hatóságai közlik a Bizottsággal azokat az információkat, amelyek lehetővé teszik a Bizottság számára a „zöld vonalon” át történő kereskedelem ellenőrzését.
(7)
Ennek megfelelően a Ciprusi Köztársaság kormányának tényleges ellenőrzésén kívül eső területeken előállított citrusfélék vámmentes hozzáférésére vonatkozóan további feltételek nem tűnnek szükségesnek.
(8)
Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
A 866/2004/EK rendelet 4. cikke (2) bekezdése első albekezdésétől eltérve az ezen rendelkezés értelmében a határvonalat átlépő, a 0805 KN-kód alá tartozó citrusfélék nem tartoznak vámok és vámokkal azonos hatású díjak hatálya alá.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 4-én.

Labels: 3
15
17
18